ජනාධිපති මහින්ද රාජපක්ෂ මහතාගේ රජය මුස්ලිම් ප්‍රජාවට සිදුකළ සේවය ඇගයීමට ලක්කරමින් ඉදිරි ජනාධිපතිවරණයේදී සහාය ලබාදිය යුත්තේ කුමන පදනමින් ද යන්න සාකච්ඡා කිරීම සඳහා ශ්‍රී ලංකා මුස්ලිම් කොංග්‍රසයේ උත්තරීතර මණ්ඩලය මේ මස 31 දා රැස්වන බව මාධ්‍ය උපදේශක ඒ. ආර්. එල්. හෆීස් මහතා පැවසීය.පසුගිය කාලයේදී මහින්ද රාජපක්ෂ ජනාධිපතිවරයාගේ රජය මුස්ලිම් ජනතාවට සිදුකළ සේවය මෙම රැස්වී‍මේදී විශේෂයෙන් සලකා බලන බවත්, විවිධ බාහිර බලවේග එම සබඳතාවය බිඳදැමීමට ක්‍රියා කළ ආකාරය සම්බන්ධයෙන් සාකච්ඡා කරන බවත් හෙතෙම සඳහන් කළේය.ඉදිරි ජනාධිපතිවරණයේදී මුස්ලිම් කොංග්‍රසය මුස්ලිම් ප්‍රජාව වෙත වඩාත් නැඹුරුතාවයක් පවත්වාගත යුත්තේ කුමන අයුරින් ද යන්න මෙහිදී සැලකිල්ලට ලක්කරන බව සඳහන් කළ හෆීස් මහතා ජනාධිපතිවරණය ප්‍රකාශයට පත්කරනතුරු මුස්ලිම් කොංග්‍රසයේ තීරණය ප්‍රකාශයට පත්නොකිරීමට තීරණය කර ඇතැයි ද පැවසීය.පක්ෂයේ උත්තරීතර මණ්ඩලයේදී ඉදිරි පාර්ලිමේන්තු මැතිවරණයකදී තරඟ කළ යුතු දිස්ත්‍රික්ක හා ආසන සම්බන්ධයෙන් සාකච්ඡා කිරීමට ද අදහස් කරන බව හෆීස් මහතා වැඩිදුරටත් සඳහන් කළේය.